ΨΗΦΙΣΜΑ(1)

για την κατάσταση στην Αιθιοπία και την Ερυθραία

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στο Nassau (Μπαχάμες) από τις 11 έως τις 14 Οκτωβρίου 1999,

A. εκφράζοντας τη λύπη της για την επανέναρξη του πολέμου μεταξύ Ερυθραίας και Αιθιοπίας και δεδομένου ότι η αιτία του πολέμου αυτού οφείλεται στην απουσία μίας συμφωνίας όσον αφορά τη χάραξη των συνόρων μεταξύ των δύο αυτών χωρών,

Β. δεδομένου ότι η σύγκρουση αυτή δημιούργησε δεκάδες χιλιάδες θυμάτων, προσφύγων και εκτοπισθέντων και προκάλεσε τρομακτικές συμφορές στους άμαχους πληθυσμούς των δύο χωρών,

Γ. έχοντας υπόψη ότι οι πληθυσμοί τόσο της Αιθιοπίας όσο και της Ερυθραίας ζουν σε άθλιες συνθήκες όσον αφορά τη διατροφή, την υγεία και την εκπαίδευση και ότι ο πόλεμος αυτός επιδεινώνει σαφώς τις κοινωνικές συνθήκες που επικρατούν στις δύο χώρες,

Δ. έχοντας υπόψη ότι ο ΟΑΕ πρότεινε μία συμφωνία πλαίσιο με σκοπό να θέσει τέλος στη σύγκρουση και η οποία έγινε αποδεκτή και από την κυβέρνηση της Αιθιοπίας και από την κυβέρνηση της Ερυθραίας,

Ε. έχοντας υπόψη ότι οι αρχηγοί κρατών και κυβερνήσεων του ΟΑΕ που συνεδρίασαν στο Αλγέρι από τις 12 έως τις 14 Ιουλίου ενέκριναν τους τρόπους της εφαρμογής αυτής της συμφωνίας πλαίσιο σχετικά με τη ρύθμιση της σύγκρουσης και ότι οι τρόποι αυτοί έγιναν αποδεκτοί και από τα δύο μέρη,

ΣΤ. έχοντας υπόψη ότι ο ΟΑΕ παρουσίασε τον Αύγουστο του 1999 μία τεχνική διευθέτηση που έγινε αποδεκτή από την κυβέρνηση της Ερυθραίας και η οποία αναμένεται ακόμη να γίνει αποδεκτή από την κυβέρνηση της Αιθιοπίας,

Ζ. πεπεισμένη ακράδαντα ότι για να αποκατασταθεί η ειρηνευτική διαδικασία μεταξύ των δύο χωρών είναι απαραίτητο όλη η διεθνής κοινότητα να αναλάβει αυστηρές δεσμεύσεις,

1. καταδικάζει τη συνέχιση των εχθροπραξιών μεταξύ Ερυθραίας και Αιθιοπίας και εκφράζει τη βαθειά λύπη της για τις βαριές απώλειες ανθρώπινων ζωών που προκλήθηκαν μετά την έναρξη των εχθροπραξιών μεταξύ των δύο χωρών·

2. υποστηρίζει με σθένος τα ειρηνευτικά μέτρα του ΟΑΕ (συμφωνία πλαίσιο, τρόποι εφαρμογής και τεχνικά μέτρα) που εξασφαλίζουν μία ειρηνική και νομική επίλυση της σύγκρουσης·

3. καλεί την Αιθιοπία να αποδεχθεί τα τεχνικά μέτρα και τα δύο κράτη να θέσουν τέλος σε κάθε εχθροπραξία, να προχωρήσουν στην υπογραφή μίας συμφωνίας κατάπαυσης του πυρός και να εφαρμόσουν πλήρως την ειρηνευτική συμφωνία του ΟΑΕ·

4. εκφράζει την πλήρη υποστήριξή της όσον αφορά αυτή τη συμφωνία πλαίσιο και τις διατάξεις που προβλέπει και επιδοκιμάζει τις προσπάθειες του ΟΑΕ και όλων όσων την υποστήριξαν προκειμένου να εξευρεθεί μία ειρηνική λύση στη σύγκρουση αυτή·

5. ζητεί από τον ΟΗΕ και τον ΟΑΕ να συντονίσουν τις προσπάθειες τους προκειμένου να εφαρμοστεί πλήρως η συμφωνία πλαίσιο και τα μέτρα της που περιλαμβάνουν επίσης και την παρουσία στρατιωτικών παρατηρητών από τα κράτη μέλη του ΟΑΕ·

6. ζητεί από το Συμβούλιο και τα κράτη μέλη της ΕΕ να είναι έτοιμα να διαδραματίσουν ένα ρόλο στην υλοποίηση της πρότασης του ΟΑΕ όπως επίσης και στην σύσταση μίας διεθνούς ουδέτερης δύναμης ελέγχου η οποία θα παραταχθεί κατά μήκος των συνόρων μεταξύ των δύο χωρών·

7. υπογραμμίζει το ρόλο των πολιτικών δυνάμεων και της κοινωνίας των πολιτών στην Αιθιοπία όπως και στην Ερυθραία προκειμένου να εξευρεθεί μία ειρηνική λύση στη σύγκρουση·

8. καλεί το Συμβούλιο της ΕΕ να λάβει όλα τα απαραίτητα μέτρα ώστε να ασκήσει πίεση στην Αιθιοπία προκειμένου να αποδεχθεί και να εφαρμόσει τα ειρηνευτικά μέτρα του ΟΑΕ και να εμποδίσει τις συνεχείς παραβιάσεις των δικαιωμάτων του ανθρώπου θύματα των οποίων είναι οι εθνότητες της Ερυθραίας που ζουν στην Αιθιοπία·

9. ζητεί από τη διεθνή κοινότητα και ιδίως την Ευρωπαϊκή Ένωση να παράσχουν άμεση και κατάλληλη βοήθεια προς τους πληθυσμούς οι οποίοι έχουν εκτοπισθεί λόγω της σύγκρουσης καθώς επίσης και στα θύματα των μαζικών απελάσεων και εξοριών·

10. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο ΑΚΕ-ΕΕ, στην Επιτροπή καθώς επίσης και στον ΟΑΕ και τα Ηνωμένα Έθνη.

(1) Εγκρίθηκε από τη Συνέλευση Ίσης Εκπροσώπησης στις 14 Οκτωβρίου 1999 στο Nassau (Μπαχάμες).